b'\n_START_ARTICLE_\nNabu\n_START_PARAGRAPH_\nNabu (akad. \xf0\x92\x80\xad\xf0\x92\x80\x9d) \xe2\x80\x93 dievyb\xc4\x97 Mesopotamijos mitologijoje. Laikytas ra\xc5\xa1to dievu, ra\xc5\xa1tinink\xc5\xb3 glob\xc4\x97ju. Ilgainiui jam priskirta ir kit\xc5\xb3 funkcij\xc5\xb3. Nabu tapo i\xc5\xa1minties dievybe, per\xc4\x97m\xc4\x97 kai kurias dievo Ninurtos funkcijas ir prad\xc4\x97tas sieti su \xc5\xbeem\xc4\x97s \xc5\xabkiu. Galiausiai Nabu svarba dar labiau i\xc5\xa1augo, jis imtas laikyti likimo dievybe. Nabu sutuoktin\xc4\x97 buvo likimo deiv\xc4\x97 Ta\xc5\xa1metu, v\xc4\x97liau \xe2\x80\x93 Nisaba. Mituose, kaip gana v\xc4\x97lyva dievyb\xc4\x97, n\xc4\x97ra minimas. _NEWLINE_Nabu garbintas Ebloje, tod\xc4\x97l manoma, kad i\xc5\xa1 prad\xc5\xbei\xc5\xb3 tai buvo vakar\xc5\xb3 semit\xc5\xb3 dievyb\xc4\x97, kurios kultas Mesopotamij\xc4\x85 pasiek\xc4\x97 II t\xc5\xabkst. pr. m. e. prad\xc5\xbeioje, migruojant amoritams. Tuo laikotarpiu, manoma, i\xc5\xa1plito ir Marduko kultas. \xc5\xa0ios dievyb\xc4\x97s buvo glaud\xc5\xbeiai susijusios, ta\xc4\x8diau j\xc5\xb3 ry\xc5\xa1ys laikui b\xc4\x97gant keit\xc4\x97si. I\xc5\xa1 prad\xc5\xbei\xc5\xb3 Nabu laikytas Marduko ra\xc5\xa1tininku ir pasiuntiniu. Marduko kulto centras buvo Babilone, o Nabu \xe2\x80\x93 gretimame Borsipos mieste, kur buvo jam skirta E-zida \xc5\xa1ventykla. Marduko bei Nabu ry\xc5\xa1ys gali b\xc5\xabti ir antraeilis, susiklost\xc4\x99s d\xc4\x97l geografinio Babilono ir Borsipos miest\xc5\xb3 artumo. V\xc4\x97liau, Kasit\xc5\xb3 dinastijos laikais, imtas laikyti Marduko ir Sarpanitu s\xc5\xabnumi, ra\xc5\xa1tinink\xc5\xb3 glob\xc4\x97ju (\xc5\xa1\xc4\xaf vaidmen\xc4\xaf per\xc4\x97m\xc4\x97 i\xc5\xa1 deiv\xc4\x97s Nisabos). Per babilonie\xc4\x8di\xc5\xb3 Nauj\xc5\xb3j\xc5\xb3 met\xc5\xb3 ceremonij\xc4\x85 Nabu statula i\xc5\xa1 Borsipos \xc5\xa1ventyklos b\xc5\xabdavo nugabenama \xc4\xaf Babilon\xc4\x85. Taip Nabu simboli\xc5\xa1kai aplankydav\xc4\x99s t\xc4\x97v\xc4\x85 Marduk\xc4\x85._NEWLINE_Nabu kultas buvo paplit\xc4\x99s ir Asirijoje. Pirm\xc4\x85j\xc4\x85 Nabu \xc5\xa1ventviet\xc4\x99 pastat\xc4\x97 \xc5\xa0almaneseras I XIII a. pr. m. e. A\xc5\xa1\xc5\xabre. V\xc4\x97liau j\xc5\xb3 pastatyta Ninevijoje, Kalache, Dar \xc5\xa0arukine. Nuo Sargono II laik\xc5\xb3 Nabu buvo svarbi asir\xc5\xb3 dievyb\xc4\x97, jo vardas neretai aptinkamas to laikotarpio karali\xc5\xa1kuosiuose \xc4\xafra\xc5\xa1uose, taip pat asmenvard\xc5\xbeiuose, lai\xc5\xa1kuose, maldose. Teigiama, jog Asirijoje Nabu per\xc4\x97m\xc4\x97 nema\xc5\xbeai Marduko funkcij\xc5\xb3, nes pastarasis, kaip Babilonijos karalyst\xc4\x97s vyriausiasis dievas, buvo nepriimtinas asirams. Nabu svarba ypa\xc4\x8d i\xc5\xa1augo, valdant Asirijos karaliams Esarhadonui (680\xe2\x80\x93669 m. pr. m. e.) bei A\xc5\xa1urbanipalui (668\xe2\x80\x93627 m. pr. m. e.). A\xc5\xa1\xc5\xabre rastame u\xc5\xbekalb\xc4\x97jime vadinamas dievo Ea s\xc5\xabnumi._NEWLINE_Naujosios Babilonijos karalyst\xc4\x97s laikotarpiu Nabu buvo tap\xc4\x99s vienu i\xc5\xa1 auk\xc5\xa1\xc4\x8diausi\xc5\xb3 diev\xc5\xb3, palaipsniui \xc4\x97m\xc4\x97 i\xc5\xa1stumti Marduk\xc4\x85. Laikytas Likimo lenteli\xc5\xb3 ra\xc5\xa1tininku, kai kada manyta, kad jam \xc5\xa1ios lentel\xc4\x97s patik\xc4\x97tos. Nabu kultas Mesopotamijoje i\xc5\xa1silaik\xc4\x97 ir \xc5\xbelugus Naujosios Babilonijos karalystei, graikai j\xc4\xaf sutapatino su Apolonu. IV a. pr. m. e. kultas paplito u\xc5\xbe Mesopotamijos rib\xc5\xb3 Anatolijoje bei Senov\xc4\x97s Egipte aram\xc4\x97ji\xc5\xa1kai kalban\xc4\x8di\xc5\xb3j\xc5\xb3 bendruomen\xc4\x97se. Nabu ir kit\xc5\xb3 Mesopotamijos dievybi\xc5\xb3 kultas pirmaisiais Romos imperijos metais dar buvo i\xc5\xa1silaik\xc4\x99s centrin\xc4\x97je bei \xc5\xa1iaur\xc4\x97s Sirijoje (Palmyroje ir Dura-Europe) ir gyvavo bent iki II m. e. a._NEWLINE_Nabu simboliai \xe2\x80\x93 molio lentel\xc4\x97 ir stilius. Kai kada vaizduojamas stovintis ant gyvat\xc4\x97s-slibino ir laikantis rankoje plei\xc5\xa1to formos stili\xc5\xb3.'